IWeb

iWeb is ’n sjabloongebaseerde WUSIWUK-webbladskeppingsinstrument wat deur Apple Inc. ontwikkel is.  Die eerste weergawe van iWeb is op 10 Januarie 2006 by die Macworld-kongres en Ekspo bekendgestel as deel van die iLife-pakket van digitale leefstyltoepassings.  iWeb ’11 is op 20 Oktober 2012 bekendgestel as deel van die iLife ’11-pakket alhoewel dit nie opgedateer is van die vorige vrystelling (weergawe 3.0.2) nie.  iWeb stel gebruikers in staat om webblaaie en webjoernale te skep en te verander met hul eie teks, foto’s en video’s.  Gebruikers kan dan hul webblaaie na MobileMe of ’n ander gasheerdiens oplaai.  iWeb integreer ook met ander dienste insluitend Facebook, YouTube, Google AdSense en Google Kaarte.  In 2011 het Apple ontwikkeling aan iWeb gestaak.

Oorsig en eienskappe

Bladontwerp 
iWeb het gebruikers in staat gestel om webblaaie en webjoernale te skep en te ontwerp sonder kodering en insluitend ’n aantal Apple-ontwerpte temas waarvan elkeen verskeie bladsjablone met gekoördineerde lettertipes en kleure het.  Gebruikers kon hietdie blaaie pasmaak deur die plekhouerteks te vervang en deur hul eie foto’s en video’s in die dokument te sleep en neer te sit.  Sjablone het webjoernaal-, potgooi- en foto- en videogaleryblaaie ingesluit tesame met standaard “Welkom” en “Aangaande my”-blaaie.

iWeb het geïntegreer met ander toepassings in die iLife-pakket.  Die iLife-mediablaaier is ’n lys van musiek, video’s en foto’s wat geberg is in iTunes, iMovie en iPhoto.  Inhoud kon vanuit die mediablaaier gesleep word en op ’n oop blad neergesit word.  Plaaslike lêers kon ook direk in die blad neergesit word.
 
Nede interaktiewe “dingesies” is ingesluit met iWeb.  Onder andere het hierdie dingesies gebruikers in staat gestel om YouTube video’s en Google Kaarte in te bed, insluitend ’n afteltydhouer en RSS-voere.

Publisering 
iWeb het ingeboude ondersteuning vir publisering na MobileMe, ’n pakket van aanlyntoepassings wat deur Apple ontwikkel is, ingesluit, asook na ander derdeparty webgashere met FTP.  Sodra rekeninginligting ingevoer is kon gebruikers slegs op ’n knoppie klik om hul volledige webblad te publiseer.  iWeb kon dan opdaterings publiseer na die gebruiker se Facebook-profiel om ander mense in kennis te stel van veranderinge aan die webblad.

Beperkinge 
iWeb was in sy derde weergawe ten tyde van die beëindiging en het ’n beperkte stel eienskappe en ’n paar onopgeloste foute gehad.  Sommige beperkinge het die volgende ingesluit:

 Afsonderlike CSS-lêers is vir elke blad geskep, eerder as ’n enkele stylblad vir die hele webblad.
 Daar was geen opsie om die HTML-kode van sjablone direk te wysig nie.  HTML-ondersteuning was beperk tot klein fragmente wat by die blad ingesluit kon word.
 Wagwoordbeskerming is nie ondersteun op nie-MobileMe gebruikerswebblaaie nie.
 Om sjablone te skep het derdeparty programmatuur vereis en was boonop baie ingewikkeld
 Kommentaar op webjoernaalblaaie was nie geondersteun op nie-MobileMe gebruikerswebblaaie nie.

Beëindiging van iWeb in iCloud-oorskakeling 
In Junie 2011 het gerugte begin ontstaan dat iWeb nie verder ontwikkel sou word nie.  Soortgelyke dienste soos Jimdo het reeds spesiale ondersteuning gebied vir gebruikers wat beplan het om oor te skakel van iWeb af.

Verwysings

Eksterne skakels 
  Apple.com — iLife — iWeb

Apple